นายกรัฐมนตรี หารือนายกรัฐมนตรีนิวซีแลนด์ เดินหน้าพัฒนาความร่วมมือระหว่างกันในทุกมิติ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม หารือกับนางสาวจาซินดา อาร์เดิร์น นายกรัฐมนตรีนิวซีแลนด์ ผ่านระบบ Video conference ซึ่งนิวซีแลนด์เป็นฝ่ายทาบทามการหารือ เพื่อเป็นโอกาสในการหารือเรื่องการส่งมอบการเป็นเจ้าภาพเอเปคให้กับไทย และประเด็นสำคัญที่ไทยประสงค์ผลักดัน ในการประชุมเอเปคในช่วงที่ไทยเป็นเจ้าภาพนายกรัฐมนตรี ชื่นชมความสัมพันธ์ทางการทูตระหว่างไทยกับนิวซีแลนด์ที่ดำเนินมาอย่างใกล้ชิด แม้ในห้วงการแพร่ระบาดของโควิด – 19 ตลอดจนชื่นชมความสำเร็จของนิวซีแลนด์ในการเป็นเจ้าภาพเอเปคปีนี้ ไทยพร้อมที่จะรับมอบการเป็นเจ้าภาพเอเปคและหวังเป็นอย่างยิ่งว่าจะได้มีโอกาสต้อนรับนายกรัฐมนตรีนิวซีแลนด์ ในการประชุมผู้นำเขตเศรษฐกิจเอเปค ครั้งที่ 29 ที่ประเทศไทยจะเป็นเจ้าภาพ ในเดือนพฤศจิกายน 2565ในการนี้ นายกรัฐมนตรีนิวซีแลนด์ ชื่นชมความก้าวหน้าในการจัดการประชุมเอเปคของไทยและประทับใจประเด็นที่ไทยผลักดันในการประชุม ทั้งสองฝ่ายได้หารือในประเด็นความร่วมมือทวิภาคีระหว่างกัน ทั้งด้านการค้าการลงทุน การท่องเที่ยว ด้านสาธารณสุข ด้านการศึกษา ตลอดจนการแลกเปลี่ยนความคิดเห็นต่อสถานการณ์ที่เป็นประเด็นระหว่างประเทศ เช่น โควิด-19 และการจัดหาวัคซีน สิ่งแวดล้อม ที่ไทยผลักดันนโยบายการพัฒนาเศรษฐกิจ BCG สถานการณ์เมียนมา ทั้งสองฝ่ายหวังที่จะให้เกิดความสงบ สถานการณ์คลี่คลายและกลับคืนสู่ภาวะปกติโดยเร็ว